ธปทเผยทุนสำรองลด 200 ล้านเหรียญ
ธปท.เผยฐานะทุนสำรองสัปดาห์นี้ลดลง 200 ล้านเหรียญสหรัฐ อยู่ที่ 1.527 แสนล้านเหรียญสหรัฐ คาดเป็นผลจากเงินเหรียญสหรัฐอ่อนค่า ราคาทองคำถูกลง ส่งผลให้สินทรัพย์ในทุนสำรองลดลงด้วย
20 ส.ค. 2553

ธปท.เผยฐานะทุนสำรองสัปดาห์นี้ลดลง 200 ล้านเหรียญสหรัฐ อยู่ที่ 1.527 แสนล้านเหรียญสหรัฐ คาดเป็นผลจากเงินเหรียญสหรัฐอ่อนค่า ราคาทองคำถูกลง ส่งผลให้สินทรัพย์ในทุนสำรองลดลงด้วย 
ธนาคารแห่งประเทศไทย(ธปท.)รายงานฐานะทุนสำรองระหว่างประเทศล่าสุด ณ วันที่ 13 ส.ค.อยู่ที่ระดับ 1.527 แสนล้านเหรียญสหรัฐ หรือประมาณ 4.87 ล้านล้านบาท ลดลง 200 ล้านเหรียญสหรัฐ หรือประมาณ 6,400 ล้านบาท จากสัปดาห์ก่อนหน้าอยู่ที่ 1.529 แสนล้านเหรียญสหรัฐ หรือประมาณ 4.90 ล้านล้านบาท ขณะที่ฐานะสุทธิการซื้อขายเงินตราต่างประเทศแลกกับเงินบาทล่วงหน้า(Forward) อยู่ที่ 1.1 หมื่นล้านเหรียญสหรัฐ ลดลง 700 ล้านเหรียญสหรัฐ จากสัปดาห์ก่อนหน้าที่ 1.17 หมื่นล้านเหรียญสหรัฐ
ทั้งนี้ การลดลงของทุนสำรอง และฐานะ Forward ลดลงพร้อมๆกัน คาดว่าเป็นผลจากการที่ธปท.นำเงินทุนสำรองออกมาส่งมอบเพื่อปิดสัญญา Forward  และส่วนหนึ่งอาจจะเป็นเพราะราคาสินทรัพย์ ทั้งเงินเหรียญสหรัฐ ทองคำ ในทุนสำรองมีค่าลดลง เพราะช่วงสัปดาห์นี้ค่าเงินเหรียญสหรัฐอ่อนค่าลงต่อเนื่อง เช่นเดียวกับราคาทองคำที่มีมูลค่าลดลง
ด้านปริมาณเงินสดหมุนเวียนในมือประชาชนอยู่ที่ 1.031 ล้านล้านบาท เพิ่มขึ้น 1,600 ล้านบาท จากสัปดาห์ก่อนอยู่ที่ 1.029 ล้านล้านบาท เป็นการเพิ่มขึ้นตามการฟื้นตัวของเศรษฐกิจ ซึ่งประชาชนมีความต้องการจับจ่ายใช้สอยมากขึ้น